Title: พระราชกฤษฎีกาจัดตั้งเทศบาลเมืองสิงห์บุรี จังหวัดสิงห์บุรี พุทธศักราช 2478

พระราชกฤษฎีกา
จัดตั้งเทศบาลเมืองสิงห์บุรี
จังหวัดสิงห์บุรี
พุทธศักราช ๒๔๗๘

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๒๐
สิงหาคม พุทธศักราช ๒๔๗๘)
น.อ. อาทิตย์ทิพอาภา
ร.น.
เจ้าพระยายมราช
พล.อ. เจ้าพระยาพิชเยนทรโยธิน
ตราไว้ ณ วันที่
๗ ธันวาคม พุทธศักราช ๒๔๗๘
เป็นปีที่ ๒
ในรัชกาลปัจจุบัน

โดยที่เห็นสมควรจัดเขตชุมนุมชนซึ่งมีสภาพเป็นสุขาภิบาลเมืองสิงห์บุรี
ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ วรรค ๑ และวรรค ๓ แห่งพระราชบัญญัติจัดระเบียบเทศบาล พ.ศ.
๒๔๗๖ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้ ให้เรียกว่า พระราชกฤษฎีกาจัดตั้งเทศบาลเมืองสิงห์บุรี
จังหวัดสิงห์บุรี พุทธศักราช ๒๔๗๘

มาตรา ๒[๑]  ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ 
ให้จัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดสิงห์บุรี ตามเขตที่กำหนดไว้ในมาตรา
๔ ขึ้นเป็นเมือง มีฐานะเป็นเทศบาลเมือง มีนามว่า เทศบาลเมืองสิงห์บุรี
จังหวัดสิงห์บุรี

มาตรา ๔  ให้กำหนดเขตเทศบาลเมืองสิงห์บุรี จังหวัดสิงห์บุรี
ไว้ดังนี้ คือ 
ด้านเหนือ
จากหลักเขตหมายเลขที่ ๑ ซึ่งตั้งอยู่ที่ทุ่งนาห่างจากวัดโพธิ์ทอง (ร้าง)
มุมตะวันตกเฉียงเหนือ ๔๒ เมตร เป็นเส้นตรงไปทางทิศตะวันออก ข้ามแม่น้ำเจ้าพระยา
เป็นแนวเดียวกันกับเขตที่ศาลเจ้าด้านเหนือ จดหลักเขตหมายเลขที่ ๒
ที่มุมตะวันตกเฉียงเหนือ ซึ่งตั้งอยู่ที่แม่น้ำเจ้าพระยาฝั่งตะวันออก
จากหลักเขตหมายเลขที่
๒ เลียบตามเขตวัดสังฆะราชาวาส ถึงหลักเขตที่ ๓ ห่างจากแม่น้ำเจ้าพระยาฝั่งตะวันออก
๑๖๐ เมตร
ด้านตะวันออก
จากหลักเขตหมายเลขที่ ๓ ขนานและห่างจากแม่น้ำเจ้าพระยาฝั่งตะวันออก ๑๖๐ เมตร
ไปทางทิศใต้ จดหลักเขตหมายเลขที่ ๔ ที่ริมคลองลพบุรีฝั่งเหนือ
ด้านใต้
จากหลักเขตหมายเลขที่ ๔ เลียบตามคลองลพบุรีฝั่งเหนือมาทางทิศตะวันตก
แล้วพุ่งเป็นเส้นตรงมายังฝั่งตะวันตกของแม่น้ำเจ้าพระยาเขตวัดใต้ (ร้าง)
มุมตะวันออกเฉียงเหนือ ที่หลักเขตหมายเลขที่ ๕
จากหลักเขตหมายเลขที่
๕ เลียบตามริมเขตวัดใต้ (ร้าง) ด้านเหนือข้ามทางไปวัดพระนอน
แล้วพุ่งตรงมายังหลักเขตหมายเลขที่ ๖ ซึ่งอยู่ในแนวเส้นตรงอันเดียวกัน
และห่างจากหลักเขตหมายเลขที่ห้า ๓๒๐ เมตร
ด้านตะวันตก
จากหลักเขตหมายเลขที่ ๖ ขนานและห่างจากริมแม่น้ำเจ้าพระยาฝั่งตะวันตก ๓๒๐ เมตร
ถึงหลักเขตหมายเลขที่ ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อน
ให้มีหลักย่อยปักไว้เป็นระยะ เพื่อแสดงแนวเขตด้วยตามควร

มาตรา ๕  ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖  ให้โอนบรรดาทรัพย์สินตลอดจนสิทธิและหน้าที่ของสุขาภิบาลเมืองสิงห์บุรี
เป็นของเทศบาลเมืองสิงห์บุรี จังหวัดสิงห์บุรี ตามมาตรา ๖๔
แห่งพระราชบัญญัติจัดระเบียบเทศบาล พ.ศ. ๒๔๗๖

มาตรา
๗  ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
(ตามมติคณะรัฐมนตรี)
พระยานิติศาสตร์
ไพศาลย์
รัฐมนตรี

[เอกสารแนบท้าย]

๑.
แผนผังเขตเทศบาลเมืองสิงห์บุรี

(ดูข้อมูลจากภาพกฎหมาย)

ศรินรัตน์/จัดทำ
๑๘ พฤษภาคม ๒๕๖๓

ปาจรีย์/ตรวจ
๒๑ ตุลาคม ๒๕๖๓

[๑] ราชกิจจานุเบกษา
เล่ม ๕๒/-/หน้า ๑๗๔๙/๑๐ ธันวาคม ๒๔๗๘